แจ้งเตือนประชาชนอย่าหลงเชื่อข่าวปลอมเกิดพายุไต้ฝุ่นเข้าถล่มไทย
เพจศูนย์ต่อต้านข่าวปลอมประเทศไทย ตรวจสอบข้อมูลเตือนภัยจากกรมอุตุนิยมวิทยา หลังมีการเผยแพร่ข้อมูลเกิดพายุไต้ฝุ่นความเร็วลม 137 กิโลเมตรต่อชั่วโมงเข้าถล่มไทย ได้รับการยืนยันว่า ข้อมูลดังกล่าวเป็นเท็จ ไม่ได้มาจากกรมอุตุนิยมวิทยา เพราะหากมีพายุเกิดขึ้นจริง จะประกาศเตือนล่วงหน้าอย่างน้อย 3 วัน  พร้อมระบุว่า สภาพอากาศตั้งแต่วันนี้ไปจนถึงวันที่ 11 มกราคม 2566 บริเวณความกดอากาศสูงหรือมวลอากาศเย็นที่ปกคลุมประเทศไทยตอนบนจะมีกำลังอ่อนลง ทำให้ประเทศไทยมีอุณหภูมิสูงขึ้น แต่ยังคงทำให้ประเทศไทยตอนบนมีอากาศเย็นถึงหนาวกับมีหมอกในตอนเช้าและมีฝนเล็กน้อยบางแห่งเกิดขึ้นได้ ส่วนคลื่นลมบริเวณอ่าวไทยและภาคใต้เริ่มมีกำลังอ่อนลง แต่ภาคใต้ตอนล่างยังมีฝนตกหนักถึงหนักมากบางแห่ง ย้ำประชาชนอย่าหลงเชื่อและไม่ส่ง หรือแชร์ข้อมูลดังกล่าว ต่อในช่องทางสื่อสังคมออนไลน์ต่างๆ และเพื่อมิให้เกิดความสับสน และตื่นตระหนกขึ้นในสังคม หากมีสงสัย หรือต้องการข้อมูลเพิ่มเติมสามารถติดตามได้จากเว็บไซต์กรมอุตุนิยมวิทยา หรือโทรสายด่วน 1182